  Виталий Пронин "Куарагур" ортчиз Йӧскалык театрынУдмурт театрын ортчиз «Куарагур-2» концерт, со «Шунды» огазеяськонлэн чебер емышез. Концертлы дасяськон кӧня ке толэзь талэсь азьло кутскиз ни вал. Со юнме ӧз луы - учкисьёс кык но ӝыны часлы зымылӥзы кырӟанъёс пӧлы. Сцена вылэ огезлэсь мукетыз мусо, чебер, быгатӥсь нылъёс но пиос потазы. Огзэс но вератэк кельтэм уг поты. Нырысетӥ «Куарагурын» вормем Лёша Пикулев, котьку сямен ик, паймытӥз. Удмурт кырӟасьёс пӧлын солэн сюресэз нимаз. Кылъёсыз, крезьгур, дунне шӧдонэз висъяське мукет кырӟан гожъясьёслэсь. Кыкетӥ «Куарагурын» но со выль шӧм пыртӥз. Нырысетӥез кырӟась Альбина Беспалова сцена вылын ассэ гань-гань воземеныз но кужмо чебер куараеныз ужрадлы ӟеч кутскон сётӥз. Жанна Пьянковаен но Анна Пислегинаен дасям эктон номеръёс «Куарагырлыез» эшшо но яркыт, сюлме пырымон каризы. Влада Митрофанова быдэстӥз туж сюлме пырымон кырӟан. Ужрад яратон но яратӥсь сюлэмъёсын быдэсак герӟаськемын вал. Яна Пушина но со тулкымъёсын визылась сюлэмзэ усьтӥз, быдэстӥз Маша Векшиналэн кылбурезъя гожтэм кырӟанэз. Вӧсь луэм яратон сярысь гурлаз Лиана Корепанова. Та ӧрын ик вал Владимир Окунев, со синмаськытӥз небыт куараеныз. Николай Анисимовлэн гожтэм кылъёсъя но крезьгурезъя, сцена вылын вань сюлэмзэ усьтыса, поръяз Ксения Тимеева. Пичи гинэ мугорыз, нош макем зол куараез та нылашлэн, шундыё мылкыдзэ кузьманы но пукисьёсты шулдыртыны быгатӥз. Озьы ик ӟеч мылкыдзэ палаз Владимир Суворов, вӧзаз 3 пиос но нылаш эктӥзы - эх, пыдъёс асьсэос тэтчаны кутскизы ук! Ваньмызлэсь пӧртэм вал Ульяна Хохряковалэн номерез: барабан, гитара но куттэмпыд хиппи Ульяна - макем ненег, чылкыт! Со вал тӧдьы дыдык кадь. Влад Степановлэн кылъёсызъя но крезьгурезъя кужмо кырӟан быдэстӥз Мария Бочкарёва, пушез бугыртӥз. Но нимысьтыз верано Peace Pu группа сярысь. Сое, шоканы дӥсьтытэк, кылзӥ, огвакытлы малпанъёсам выйи но туж шумпотӥ таӵе выжыкыл кырӟанлы! Та группа СМС-ъёсын куара сётонын вормиз! Лиана Корепанова - яркыт ӝужась кизили, «Куарагурлэн» вормисез луиз! Тужгес усто крезьгур гожтӥсьёс луизы Влада Митрофанова, Peace Pu группаысь Влад Степанов но Денис Невоструев. Нош тужгес умой кылбурчиен лыдъямын Марина Пахомова. Табере со кылбур бичетсэ поттоз. Ульяна Хохрякова Эшъяськон юртлэсь, нош Влада Митрофанова «Дартлэсь» кузьымъёссэс утӥзы. Чебересь, етӥзэсь но туж пӧртэмесь нылъёс! Вератэк кельтыны уг луы концертэз нуисьёс Костя Никитин но Надя Наговицина сярысь. Задор, шулдыр мылкыд сётыны быгатӥзы та ужрадлы. Жингрес куараоссы котькуд кылзӥсьлэн сюлмаз шуныт тулкымен шуккиськизы. Концертлэн кыкетӥ люкетаз Алина Антонова, Марина Черепанова, Светӥ Ручкина, Иван Белослудцев но трос мукет яркыт нимъёс жингыртӥзы! Нырысетӥ «Куарагурен» ӵошатыса, кыкетӥез постановкаосъя, быдэсак кылдэм образэзъя золгес пӧрмиз. Шумпоттӥз: Удмурт театр тырмемын вал калыкен. Ӝыт йылпумъяськиз сяськаосын, шумпотонэн но ӟеч лабыртонъёсын. «Шунды» кылдытӥз бадӟым, кужмо концерт, усьтӥз яркыт ворекъясь кизилиосты! Азинсконъёс соослы! Peace Pu группа Влада Митрофанова Нуисьёс - Костя Никитин но Надя Наговицына Лиана Корепанова Владимир Суворов Мария Бочкарёва Владимир Окунев Ульяна ХохряковаПальпотӥсь Марина Туспуктӥз Софи Гусарова Теги: куарагур Шунды  